**MUNICIPIUL SATU MARE**

Aparatul de Specialitate al Primarului

Serviciul Administrarea Domeniului Public și Privat

Biroul Administrare drumuri, Autorizări

Serviciul Juridic

Nr. 32102/19.05.2023

În conformitate cu prevederile art. 136 alin. (8) lit. b) din O.U.G. nr. 57/2019 privind Codul administrativ, cu modificările și completările ulterioare, Biroul Administrare Drumuri, Autorizări, din cadrul Serviciului Administraţia Domeniului Public și Privat și Serviciul Juridic, formulează prezentul

**RAPORT DE SPECIALITATE**

privind asocierea municipiului Satu Mare cu comuna Dorolț în cadrul

ASOCIAȚIEI DE DEZVOLTARE INTERCOMUNITARĂ TRANSPORT PUBLIC SATU MARE

Serviciile comunitare de utilităţi publice sunt definite de Legea nr. 51/2006, republicată, cu modificările şi completările ulterioare, ca totalitatea activităţilor reglementate prin prezenta lege şi prin legi speciale, care asigură satisfacerea nevoilor esenţiale de utilitate şi interes public general cu caracter social ale colectivităţilor locale. Din categoria serviciilor comunitare de utilităţi publice face parte şi transportul public local de călători.

Pentru satisfacerea intereselor comunităţilor locale, pentru asigurarea dezvoltării acestui serviciu public şi pentru exploatarea în interes comun a sistemului serviciului public de transport local de persoane prin curse regulate, Legea nr. 92/2007 privind serviciile publice de transport persoane în unităţile administrativ-teritoriale, cu modificările şi completările ulterioare, prevede că unităţile administrativ-teritoriale se pot asocia între ele în cadrul unui organism de utilitate publică, respectiv asociaţie de dezvoltare intercomunitară (ADI).

Este necesară îmbunătățirea în mod continuu a serviciului de transport public local și respectarea standardelor europene privind protecția mediului, precum și pentru respectarea principiilor ce stau la baza organizării serviciului de transport, respectiv:

- Garantarea respectării drepturilor și intereselor utilizatorilor serviciului public de transport local;

- Rezolvarea problemelor de ordin economic, social și de mediu ale localităților implicate;

- Administrarea eficientă a bunurilor aparținând sistemelor de transport public aflate în proprietatea unităților administrativ teritoriale;

- Utilizarea eficientă a fondurilor publice în activitatea de administrare sau executare a serviciului public de transport local;

- Asigurarea executării unui serviciu public de transport public suportabil în ceea ce privește tariful de transport;

- Susținerea dezvoltării economice a localităților prin realizarea unei infrastructuri de transport moderne;

- Satisfacerea cu prioritate a nevoilor de deplasare ale populației, ale personalului instituțiilor publice și ale operatorilor economici pe teritoriul unităților administrativ – teritoriale prin servicii de calitate.

În conformitate cu prevederile art. 16 alin. 1 din Legea nr. 92/2007 privind serviciile publice de transport persoane în unităţile administrativ-teritoriale, cu modificările şi completările ulterioare, consiliile locale sunt obligate să asigure, să organizeze, să reglementeze, să coordoneze şi să controleze prestarea serviciilor de transport public desfăşurate pe raza administrativ-teritorială a acestora. Totodată, conform prevederilor art. 16 alin. 5 din actul normativ mai sus menţionat, unităţile administrativ-teritoriale se pot asocia între ele, conform legii, în vederea asigurării şi dezvoltării serviciilor de transport public local de persoane prin curse regulate, precum şi pentru exploatarea în interes comun a sistemului serviciului de transport public local de persoane prin curse regulate în condiţii stabilite prin prezenta lege şi prin Legea serviciilor comunitare de utilităţi publice nr. 51/2006, republicată, cu modificările şi completările ulterioare.

Asociaţia de dezvoltare intercomunitară având ca scop serviciile de utilităţi publice este definită de prevederile art. 2 lit. a) din Legea serviciilor comunitare de utilităţi publice nr. 51/2006, republicată, cu modificările şi completările ulterioare, ca fiind asociaţia de dezvoltare intercomunitară definită conform legii, având ca obiectiv înfiinţarea, organizarea, reglementarea, finanţarea, exploatarea, monitorizarea şi gestionarea în comun a serviciilor de utilităţi publice furnizate/prestate pe raza de competenţă a unităţilor administrativ-teritoriale membre, precum şi realizarea în comun a unor proiecte de investiţii publice de interes zonal ori regional destinate înfiinţării, modernizării şi/sau dezvoltării, după caz, a sistemelor de utilităţi publice aferente acestor servicii.

Potrivit prevederilor art. 89 alin. 1 şi 2 din O.U.G. nr. 57/2019 privind Codul administrativ, cu modificările şi completările ulterioare: *,,(1) Două sau mai multe unităţi administrativ-teritoriale au dreptul ca, în limitele competenţei autorităţilor lor deliberative şi executive, să coopereze şi să se asocieze, în condiţiile legii, formând asociaţii de dezvoltare intercomunitară, cu personalitate juridică, de drept privat. Asociaţiile de dezvoltare intercomunitară sunt persoane juridice de utilitate publică. (2) Asociaţiile de dezvoltare intercomunitară se constituie în condiţiile legii, în scopul realizării în comun a unor proiecte de dezvoltare de interes zonal sau regional ori al furnizării în comun a unor servicii publice. (...) Autorităţile deliberative şi executive de la nivelul fiecărei unităţi administrativ-teritoriale componente îşi păstrează autonomia locală, în condiţiile legii.”* De asemenea, potrivit prevederilor art. 90 alin. 1 din acelaşi act normativ: „*Asociaţiile de dezvoltare intercomunitară se finanţează prin contribuţii din bugetele locale ale unităţilor administrativ-teritoriale membre, precum şi din alte surse, în condiţiile legii*.”

În conformitate cu dispozițiile art. 91 alin. (2) OUG nr. 57/2019 privind Codul administrativ, *,,Organizarea și modul de funcționare a organelor asociației de dezvoltare intercomunitară și a aparatului tehnic sunt stabilite prin actul de înființare și statutul asociației de dezvoltare intercomunitară, aprobate prin hotărârile consiliilor locale, ..*.”

Conform prevederilor art. 91 alin. (8) OUG nr. 57/2019 privind Codul administrativ, ,,*Dispozițiile prezentului cod privind asociațiile de dezvoltare intercomunitară se completează cu prevederile de drept comun privind asociațiile și fundațiile*.”

Sunt incidente şi dispozițiile art. 132 din Codul administrativ, conform cărora: ,,*Comunele, orașele și municipiile sunt reprezentate de drept în adunările generale ale asociațiilor de dezvoltare intercomunitară și în adunările generale ale operatorilor regionali și locali de către primari. Primarii pot delega calitatea lor de reprezentanți ai unităților administrativ-teritoriale în adunările generale viceprimarilor, administratorilor publici, precum și oricăror alte persoane din aparatul de specialitate al primarului sau din cadrul unei instituții publice de interes local.”* Aceste prevederi înlătură orice tip de presupusă incompatibilitate a reprezentantului UAT în adunarea generală a asociației de dezvoltare intercomunitară, atât în cazul primarilor, cât și în cazul persoanelor din primării, în cazul în care le este delegată această calitate.

Ministerul Justiției, Serviciul Relații cu Publicul e eliberat dovada disponibilității denumirii nr. 205355/05.04.2023.

Proiectul de hotărâre se întemeiază, din punct de vedere juridic, şi pe următoarele prevederi:

- O.G. nr. 26/2000 cu privire la asociaţii şi fundaţii, cu modificările şi completările ulterioare;

- Legea nr. 276/2020 pentru modificarea și completarea Ordonanței Guvernului nr. 26/2000 cu privire la asociații și fundații,

- art.1, art. 2 lit. a), art. 10 alin. (1), (2), (3), (8) şi (9) din Legea nr. 51/2006 a serviciilor comunitare de utilităţi publice, cu modificările şi completările ulterioare;

- art.16 alin. (5) și art. 17 alin. (1) lit. g) din Legea nr. 92/2007 a serviciilor publice de transport persoane în unitățile administrativ-teritoriale, cu modificările şi completările ulterioare;

- art. 5 lit. i), art.92 alin. (1) și alin. (2) lit.c), art. 92 alin. (1), alin. (2) lit.c), art.129 alin. (1), alin. (2) lit. d) coroborate cu cele ale alin. (7) lit. n) și alin. (2) lit. e) coroborate cu cele ale alin. (9) lit. c), și art.139 alin. (1) și alin. (3) lit. f) și h) din OUG nr.57/2019 privind Codul administrativ;

Pentru considerentele mai sus arătate, proiectul de hotărâre se încadrează în prevederile legale în vigoare.

În consecinţă, proiectul de hotărâre privind asocierea municipiului Satu Mare cu comuna Dorolț în cadrul Asociaţiei de Dezvoltare Intercomunitară Transport Public Satu Mare, se înaintează Consiliului Local al municipiului Satu Mare cu propunere de aprobare.

Șef SADPP, Şef Serviciul Juridic

ing. Giurgiu Ovidiu Bianca Laura Mustea

Red. ing.Haiduc Dan - 2 ex.